an irren guͤttren̄, wuͦrrens halb, so dan̄ durch ir gnaͤdig fröwen und irren amptlùt₎
in der Rusz sye fùrgenomͤn und gemacht, von des wegen die zins guͤtter syent hin
geslossen und geswaͤcht, das sy doch dheines wegs nit moͤgen haben erliden und
habent sich des zuͦ dickerem mal gegen ir gnaͤdig fröwen und ir amptlùtten̄
er claͤgt, pillichs abtrags begert und nie antwurt moͤgen bekom̄en, guͤtlich oder
rechtlich zuͦ begegnen̄. des halb sy usser notturfft einen landt vogt, umb recht
ergän zuͦ lässen, ervordren muͤsten. ✳ sye nit: än ein landt vogt habe verpot beschaͤchen lässen, wie ir clag stande, habent nach soͤllichem verpot zuͦ merren mäl
umb recht angeruͦfft, das alwegen vertzogen und an innen nie erwunden, da
mit sich die sach so wit begaͤben, das es hie zuͦ disem satz komen, hie mit sy hoffen
zuͦ end sich fuͦgen und die wil es die gestalt haͤtte. so were ir anligen und clag
soͤllich meynung, das es sich vor etlichen jären gemacht, das ir gnaͤdig fröwen
amptlut, namlich Uͦlrich an Buͤl, hoffmeyster, Cuͦnrat Widmer, järtzit pfleger, und
ein zimberman̄, genant Clein Hans Marder von Clingnöw, gen Gebystorff zuͦ
der gemeind gevertiget und anpringen von ir gnaͤdig fröwen bevelh wegen,
mit rede an die gemeind lässen langen soͤlliche meynung, dem nach und die
vergung irs vars zuͦ Windisch in die schiff und hinùber zevarren ze mäl schwerˀ
und sorgvaltig werre und man zuͦ velligs schadens alle zit wartten. ✳ ✳ sye bedächt
worden, wie das versächen, und haben ir gnädig fröwen̄ an rätt funden from̄en,
vernùnfftiger lùtten die schiff vergung hin ab zuͦ verfuͤgen̄, uff ir sit by der wirtschafft und gegen des Senffers husz, har ùber da selbs zevarren ververttigen̄, das
doch nach dem anschlag und furdrung der vergung gemeyner landtschafft und
aller maͤngklichem zuͦ grossen wolkom̄en und guͦtter fùrdrung diennen̄, ouch
als sorgvaltig nit sin wurde zevarren̄, sunder so wurde soͤllich meynung
und fùrnaͤmen̄ haben, das man in der Rùsz an beden ortten mit wuͦrren̄ und
schwellinen̄ das wasser wurde stellen, da mit man dester basz und lichtsamen
änne sorgklich ververttung die schiff geverttigen möchte. nun wurdent ir
gnädig fröwen das zil wegen zepringen nit wol komlichen stat haben, dan
gar mit grossen costen, so dem gotzhusz hatt zuͦ erliden, sunder holtzes fuͦr
und ander hilf änne handt richung der landt sessen die landt vestinen̄ zuͦ
machen. darumb sy ir gnädig fröwen zuͦ innen als zuͦ irren nächsten und
guͦten nachpurren̄ geverttiget, als ouch zuͦ andren getän wurde, und als sy holtzes
halb wol habend und gelaͤgen mit dem innisten costen an das end und zuͦ pringen,
sy guͤtlich zuͦ pitten mit hilff zuͦ begegnen, mit fuͦr holtz und taͧwen ze tuͦnde,
damit sy ir frunaͤmen̄ innen̄ und gemeyner landtschafft zuͦ guͦt dienent, dester basz verspracht und gemacht werden moͤchte wöl, das ouch ir gnaͤdig fröwē
und das gotzhusz dem nach umb sy alle und yeden in sundres verglich̄ und
verschulden kuͦnden woͤlten, sy alle zit guͦtwillig funden werden̄. und begertten
harumb antwurt zebekomen̄, nun̄ werre nit än, ein gemeind hatte der zit
red mit ein andren̄ soͤlicher anpringung halb und wurde aller ley vom handel
geredt und werre ir antwurt da zemäl, das die gemeind vermeintte, sy haͤtten